नेशनल इंटरनेट एक्सचेंज के सीइओ डॉक्टर गोविंद ने बीबीसी को बताया, “हम डॉट भारत (.भारत) एक्सटेंशन लॉन्च करने जा रहे हैं, जो यूजर्स के लिए भारतीय भाषाओं में ही वेबसाइट खोलेगी. इसके लिए इच्छुक वेबसाइटों को डॉट भारत एक्सटेंशन के साथ रजिस्टर करना होगा.”डॉक्टर गोविंद के अनुसार ये सुविधा 27 अगस्त से शुरू हो जाएगी और लोग अपने मनपसंद डॉमेन डॉट भारत पर रजिस्टर कर पाएंगे.अब तक वेबसाइटों को अंग्रेज़ी भाषा में खोलने के बाद ही हिन्दी या अन्य भाषाओं के पन्ने पर जाने की सुविधा थी. लेकिन डॉट भारत वेबसाइटें सीधे भारतीय भाषाओं में ही खुलेंगी.फिलहाल ये हिन्दी, बोरो, डोगरी, कोंकणी, मैथली, मराठी, नेपाली और सिंधी में उपलब्ध होगा, लेकिन जल्द ही ये बंगाली, तेलुगू, गुजराती, उर्दू, तमिल और पंजाबी में भी उपलब्ध होगा.डॉक्टर गोविंद ने बताया, “ये सुविधा लोगों तक पहुंचानी ज़रूरी थी, क्योंकि अब तक पूरा इंटरनेट अंग्रेज़ी के अधिपत्य में था और गैर-अंग्रेज़ी भाषियों को इसे समझने में दिक्कत होती थी. अब लोग अपनी भाषा में टाइप कर वेबसाइटें खोल सकेंगे.”लेकिन जो लोग अंग्रेज़ी नहीं समझ पाते वो हिन्दी या अन्य भाषा में इंटरनेट पते टाइप कर पाएंगे?इसके जवाब में डॉक्टर गोविंद ने कहा, “ऑन स्क्रीन कीबोर्ड और वॉयस इनपुट्स के ज़रिए टाइपिंग न जानने वाला व्यक्ति भी आसानी से वेबसाइटें खोल सकेगा. भारतीय भाषाओं में वॉयस इनपुट्स पर सीडैक काम कर रही है.”डॉट भारत के अलावा नेशनल इंटरनेट एक्सचेंज ने हिन्दी में वेबसाइट पता रजिस्टर कराने की भी पहल शुरू की है, जो ट्रायल बेसिस पर सिर्फ ट्रेडमार्क धारकों को उपलब्ध कराया जा रहा है.हिंदी की सबसे पुरानी वेबसाइटों में से एक वेबदुनिया डॉट कॉम हिंदी पते पर लाइव भी हो चुकी है.वेबदुनिया की वेबसाइट खोलने के लिए पहले "www.webdunia.com" टाइप करना पड़ता था, जबकि अब ये "www.वेबदुनिया.com" टाइप करने पर भी उपलब्ध होगा.निक्सी के अनुसार इंटरनेट को बहुभाषी बनाने की दिशा में और भी कई महत्वपूर्ण कदम उठाए जाएंगे.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)